НАПЭЎНА, такія кнігі бываюць толькі ў казках: драўляныя акенцы з арыгінальнымі узорамі, а ўнутры — фігуркі рэдкіх птушак і жывёл, што выглядаюць як жывыя. Здаецца, вельмі цікава даследаваць мясцовую флору і фаўну па такіх мастацкіх творах, а не дакучлівых падручніках. Але выхаванцы і вучні Брынёўскага дзіцячага садка-сярэдняй школы, што ў вёсцы Брынёў на Петрыкаўшчыне, спасцігалі гэтую навуку самі, дапамагаючы любімаму настаўніку Пятру Стральчэні. “Чырвоная кніга” — іх сумесны твор. Мясцовыя разьбары па дрэве ствараюць маленькія шэдэўры ўжо на працягу дваццаці гадоў. Спецыяльную выставу сваіх работ яны прэзентуюць і падчас свята “Зов Полесья”.